1b 19/12/22

Spørgsmål som i skal besvare mens/efter i læser teksten:

1. Hvordan forandredes ejerforholdene til jorden i Italien sig ifølge Plutarch?
2. Hvordan gik det bondestanden i Italien?
3. Hvilken betydning havde den ændrede jordfordeling for staten?
4. Hvorfor slog Tiberius Grachhus' reformforslag fejl?

**Om Tiberius Gracchus' jordreformpolitik**

Af de landområder, som romerne efter krige med nabofolkene inddrog til sig selv, solgte de en del, mens andet blev gjort til statsjord, som blev overladt til ubemidlede og værdigt trængende med­borgere mod en ringe afgift til det offent­lige.

Da de rige begyndte at overbyde af­gifterne og fordrive de fattige, blev der vedtaget en lov, der ikke tillod nogen at have over 500 jugera land!. For en tid holdt denne lov igen på griskheden og hjalp de fattige, så de kunne blive på den lejede jord og beholde de lodder, de fra begyndelsen havde fået. Senere overtog de rige naboer imidlertid lejemålene, i første omgang ved stråmænd, men til sidst besad de åbenlyst det meste i deres eget navn.

De fattige, der var blevet for­drevet, var hverken villige til længere at deltage i krigstjenesten eller til at sætte børn i verden, så at Italien hurtigt mær­kede en nedgang i antallet af frie bor­gere, samtidigt med at landet fyldtes med udenlandske slavearbejdere, som de rige lod dyrke jorden, når de havde fordrevet de frie bønder.

Scipios ven Gajus Lælius forsøgte sig med en reform, men over for de mægtiges protester blev han bange og opgav det, hvorved han erhvervede sig navnet "den vise" eller "den fornuftige" Men da Ti­berius var blevet plebejertribun, gik han straks i gang med opgaven.

(...)

Hans broder Gajus har skrevet i en bog, at Tiberius første gang fik ideen til den politik, der skulle volde de to så mange ulykker, da han på vej til Numantia drog gennem Etrurien og så, hvor øde landet var, og at de, der dyrkede jorden og vogtede kvæget, var indførte barbar-slaver. Men det, der an­sporede ham mest og vakte hans politiske ambitioner, var folket selv, der ved at skrive i søjlegange og på mure og monu­menter opfordrede ham til at vinde stats­jorden tilbage til de fattige.

(...)

Han udformede dog ikke loven på egen hånd, men rådførte sig med de mest hæ­derlige og ansete blandt borgerne. Der synes aldrig at være skrevet en mere moderat og hensynsfuld lov mod et så åben­lyst misbrug og profitjageri som denne. De som fortjente at blive straffet for deres tilsidesættelse af loven og foruden en bøde at tilbagegive den jord, de udnyttede i modstrid med loven, dem befalede han blot mod erstatning at forlade deres uretmæssige besiddelser og give plads for de borgere, der havde hjælp behov.

Men selvom reformen var så hensynsfuld, var folket tilfreds med at slå en streg over fortiden, når de bare sikredes mod lig­nende overgreb i fremtiden, hvorimod de rige jordbesiddere kraftigt modsatte sig loven, fordi den generede deres økono­miske interesser, og de betragtede lovgiveren som en personlig fjende, som de måtte hævne sig på, og de forsøgte at tale folket fra reformen, idet de hævdede, at Tibe­rius foreslog jordfordelingen udelukkende for at skabe politisk uro og en samfunds­omvæltning.

Men de opnåede ikke noget, for Tibe­rius, der kæmpede for en god og retfærdig sag med en veltalenhed, der kunne have besmykket selv et tvivlsomt foretagende, var en farlig modstander, der ikke var til at hamle op med, når han stående på talerstolen med en tætpakket menneske­mængde om sig sagde om de fattige:

"Italiens vilde dyr har deres huler, hvert af dem sit leje og sit tilflugtssted, men de, der kæmper og dør for Italien, har del i lys og luft og intet andet. Hjemløse og uden tag over hovedet strejfer de om med deres kvinder og børn, og feltherrerne ly­ver, når de i kampen opfordrer soldaterne til at værne grave og altre mod fjenderne. For ingen af disse romere har et husalter, ingen en familiegrav, men de kæmper og dør for andres rigdom og luksus. De be­nævnes "verdens herrer" , men de har ikke en jordklump, de kan kalde deres."

Hvem var Plutarck:

Den græske historiker og filosof Mestrius Plutarch levede fra ca. 46 til ca. 120. Han er især kendt for sine biografier over store statsmænd. Her skildres Tiberius Gracchus, der blev folketribun i ÷133 og iværksatte store jordreformer, der skabte så voldsom modstand, at han blev myrdet.